CELEX: 62022TN0176
Language: sk
Date: 2022-04-04 00:00:00
Title: Vec T-176/22: Žaloba podaná 4. apríla 2022 – Mellish/Komisia

7.6.2022   
            
            
               SK
            
            
               Úradný vestník Európskej únie
            
            
               C 222/32
            
         
      Žaloba podaná 4. apríla 2022 – Mellish/Komisia
      (Vec T-176/22)
      (2022/C 222/53)
      Jazyk konania: francúzština
      
         Účastníci konania
      
      
         Žalobca: Philip Mellish (Uccle, Belgicko) (v zastúpení: N. de Montigny, advokátka)
      
         Žalovaná: Európska komisia
      
         Návrhy
      
      Žalobca navrhuje, aby Všeobecný súd:
      
                  —
               
               
                  zrušil výplatnú pásku žalobcu za jún 2021 a oznámenie oddelenia Komisie pre „Ľudské zdroje“ zo 14. júna 2021, v ktorom mu bolo oznámené, že od roku 2021 a po brexite už nebude dostávať paušálnu sumu na náhradu cestovných výdavkov do miesta pôvodu,
               
            
                  —
               
               
                  zrušil rozhodnutie z 22. decembra 2021 o zamietnutí sťažnosti z 1. septembra 2021 v rozsahu, v akom sa považuje za doplnenie odôvodnenia napadnutého rozhodnutia,
               
            
                  —
               
               
                  uložil žalovanej povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby žalobca uvádza tri žalobné dôvody.
      
                  1.
               
               
                  Prvý žalobný dôvod je založený na teleologickom a riadnom uplatňovaní Služobného poriadku úradníkov Európskej únie (ďalej len „služobný poriadok“), nesprávnom právnom posúdení administratívy, na porušení článku 7 ods. 4 prílohy VII služobného poriadku a na tvrdení, že všeobecné vykonávacie ustanovenia týkajúce sa miesta pôvodu porušujú služobný poriadok.
               
            
                  2.
               
               
                  Druhý žalobný dôvod je založený na porušení zásady rovnosti zaobchádzania a neodôvodnenej diskriminácie, na námietke nezákonnosti a na neuplatnení úplného odňatia náhrady výdavkov v prípade straty občianstva.
               
            
                  3.
               
               
                  Tretí žalobný dôvod, uvádzaný subsidiárne, je založený jednak na uplatnení v súlade s flexibilitou, ktorú prisľúbila Európska únia, pokiaľ ide o široký výklad služobného poriadku vo vzťahu k britským štátnym príslušníkom a v súlade s ostatnými internými predpismi, a jednak na porušení zásady náhrady za expatriáciu zamestnanca.